CELEX ID: 32022H0627(02)

--- ENGLISH ---

Document:
$en_document

Summary:
$en_summary

--- DANISH ---

Document:
27.6.2022
DA
Den Europæiske Unions Tidende
C 243/10
RÅDETS HENSTILLING
af 16. juni 2022
om en europæisk tilgang til mikroeksamensbeviser for livslang læring og beskæftigelsesegnethed
(2022/C 243/02)
RÅDET FOR DEN EUROPÆISKE UNION HAR –
under henvisning til traktaten om Den Europæiske Unions funktionsmåde, særlig artikel 149 og artikel 292, artikel 165 og artikel 166,
under henvisning til forslag fra Europa-Kommissionen, og
ud fra følgende betragtninger:
1.
I Europa er stadigt flere mennesker nødt til at ajourføre og forbedre deres kundskaber, færdigheder og kompetencer for at afpasse deres formelle uddannelse til behovene i et samfund og et arbejdsmarked under hastig forandring. Genopretningen efter covid-19-pandemien og den grønne og den digitale omstilling har fremskyndet tempoet i ændringerne af, hvordan vi lever, lærer og arbejder. De har også fremhævet behovet for, at mennesker er bedre rustet til at håndtere nuværende og fremtidige udfordringer. Pandemien har påvirket både unge og voksnes karrieremuligheder. Den har også øget arbejdsløsheden og forringet den fysiske, mentale og følelsesmæssige trivsel hos flere hundrede millioner mennesker i Europa.
2.
En af de største udfordringer, som europæiske virksomheder og arbejdsgivere står over for, er et utilstrækkeligt udbud af relevante færdigheder på EU’s arbejdsmarked. Samtidig står arbejdstagerne over for hidtil usete ændringer af, hvordan arbejdet tilrettelægges. Derudover ændrer opgaveprofiler og færdighedskrav sig grundlæggende på grund af den digitale og den grønne omstilling. Som beskrevet i Rådets afgørelse (EU) 2021/1868 af 15. oktober 2021 om retningslinjer for medlemsstaternes beskæftigelsespolitikker 
(
1
)
 skal »[m]edlemsstaterne og Unionen [...] arbejde hen imod udviklingen af en samordnet strategi for beskæftigelse og særligt for fremme af en velkvalificeret, veluddannet og smidig arbejdsstyrke samt arbejdsmarkeder, der er fremtidsorienterede og reagerer på økonomiske forandringer«. Løbende opkvalificering og omskoling er afgørende for, at arbejdstagerne kan opfylde kravene i deres nuværende job eller overgangen til nye job og ekspanderende sektorer som f.eks. den grønne og den digitale sektor, navnlig i en kontekst præget af en aldrende befolkning.
3.
Mennesker har behov for adgang til undervisning og læring af høj kvalitet på forskellige måder og inden for forskellige rammer for at udvikle deres personlige, sociale, kulturelle og faglige kundskaber, færdigheder og kompetencer. Der har været krav om, at uddannelsessystemerne bliver mere fleksible, og at der findes løsninger med henblik på at udbyde læring, der sætter den lærende i centrum og er mere tilgængelig og inklusiv, til en bredere vifte af profiler. Ikkeformelle uddannelses- og undervisningsudbydere imødekommer også dette behov ved at skabe nye og innovative muligheder for opkvalificering og omskoling.
4.
En effektiv kultur for livslang læring er afgørende for at sikre, at alle har de kundskaber, færdigheder og kompetencer, de har brug for til at kunne trives i samfundet, på arbejdsmarkedet og i forhold til deres privatliv. Det er afgørende, at alle har adgang til relevant uddannelse, opkvalificering og omskoling af høj kvalitet hele livet igennem. Muligheder for livslang læring bør indgå i uddannelsesinstitutionernes langsigtede strategi for at forbedre deres lydhørhed over for arbejdsgivernes og de lærendes hastigt skiftende behov. Dette ville gøre det muligt for en mere mangfoldig gruppe af lærende (herunder færdiguddannede fra disse institutioner og andre voksne lærende) at blive opkvalificeret og omskolet. Det henstilles til videregående uddannelsesinstitutioner, erhvervsuddannelsesinstitutioner (VET), voksenundervisningsudbydere og andre udbydere af mikroeksamensbeviser, herunder arbejdsgivere, at samarbejde og integrere de seneste forskningsresultater i udformningen og ajourføringen af læringsmuligheder.
5.
Mikroeksamensbeviser kan hjælpe med at certificere læringsresultaterne af korte, skræddersyede læringsforløb. De muliggør en målrettet, fleksibel erhvervelse af kundskaber, færdigheder og kompetencer med henblik på at opfylde nye og kommende behov i samfundet og på arbejdsmarkedet og muliggør den afhjælpning af kompetencegab, som er nødvendig, for at den enkelte kan klare sig godt i et miljø i hastig forandring, uden at de traditionelle kvalifikationer erstattes. De kan, hvor dette er relevant, supplere eksisterende kvalifikationer og skabe merværdi uden at undergrave det centrale princip om komplette uddannelsesprogrammer inden for grunduddannelse. Mikroeksamensbeviser kan udformes og udstedes af en række udbydere i forskellige læringsmiljøer (formelle, ikkeformelle eller uformelle læringsmiljøer).
6.
Til trods for deres stigende anvendelse er der ingen fælles definition af eller standarder for mikroeksamensbeviser i Europa. Dette begrænser forståelsen og udbredelsen af mikroeksamensbeviser og underminerer derfor mikroeksamensbevisers potentiale til at lette fleksible lærings- og karriereforløb. Denne henstilling har til formål at støtte opbygningen af tillid til mikroeksamensbeviser i hele Europa blandt alle involverede, uanset om de er udbydere eller modtagere.
7.
Ifølge det første princip i den europæiske søjle for sociale rettigheder 
(
2
)
 har alle ret til inkluderende kvalitetsuddannelse og livslang læring med henblik på at bevare og tilegne sig færdigheder, der sætter dem i stand til at deltage fuldt ud i samfundslivet og foretage vellykkede overgange til arbejdsmarkedet overalt i Den Europæiske Union. Det fjerde princip i den europæiske søjle for sociale rettigheder forkynder, at alle har ret til rettidig og skræddersyet bistand til at forbedre deres udsigter til beskæftigelse eller selvstændig virksomhed. Denne ret til bistand omfatter retten til at modtage støtte til jobsøgning, uddannelse og omskoling. Handlingsplanen for den europæiske søjle for sociale rettigheder henviser til mikroeksamensbeviser som et innovativt instrument, der »kan fremme fleksible læringsforløb og støtte arbejdstagere på deres job eller under jobskift«. Mikroeksamensbeviser kan spille en rolle med hensyn til at opfylde EU’s overordnede mål frem til 2030, herunder målet om, at 60 % af alle voksne skal deltage i uddannelse hvert år, og om at opnå en beskæftigelsesgrad på mindst 78 %. På det sociale topmøde i Porto og derefter på mødet i Det Europæiske Råd den 24.-25. juni 2021 
(
3
)
 udtrykte EU’s ledere, arbejdsmarkedets parter og civilsamfundet tilfredshed med begge disse mål.
8.
Sideløbende med handlingsplanen vedtog Kommissionen en henstilling om effektiv aktiv støtte til beskæftigelse efter covid-19-krisen (»EASE«-henstillingen) 
(
4
)
. Henstillingen giver medlemsstaterne konkrete politiske retningslinjer til at udvikle sammenhængende politiske pakker for at lette jobskift og fremme en genopretning med høj beskæftigelse efter covid-19. De politiske retningslinjer omfatter opkvalificerings- og omskolingsmuligheder og støtteforanstaltninger.
9.
Blandt de 12 flagskibsforanstaltninger i den europæiske dagsorden for færdigheder 
(
5
)
 blev der meddelt et nyt initiativ vedrørende en europæisk tilgang til mikroeksamensbeviser. Dette nye initiativ har til formål at støtte kvaliteten, gennemsigtigheden og udbredelsen af mikroeksamensbeviser i hele EU. I dagsordenen for færdigheder blev der også annonceret et initiativ om individuelle læringskonti, der kan hjælpe med at lukke eksisterende huller i adgangen til uddannelse for voksne i den erhvervsaktive alder og sætte dem i stand til at håndtere omstilling på arbejdsmarkedet på vellykket vis. Mikroeksamensbeviser kan anvendes som en del af den uddannelse, der gøres tilgængelig for mennesker for at understøtte den måde, disse individuelle læringskonti fungerer på.
10.
I Kommissionens meddelelse om etablering af det europæiske uddannelsesområde inden 2025 
(
6
)
 blev det annonceret, at Kommissionen vil arbejde på at udvikle en europæisk tilgang til mikroeksamensbeviser for at bidrage til at udvide læringsmulighederne og styrke de videregående uddannelsesinstitutioners og erhvervsuddannelsesinstitutionernes rolle inden for livslang læring.
11.
I Rådets henstilling om erhvervsrettet uddannelse med henblik på bæredygtig konkurrenceevne, social retfærdighed og modstandsdygtighed 
(
7
)
 opfordres Kommissionen til at »undersøge begrebet og anvendelsen af mikroeksamensbeviser«.
12.
I Rådets resolution om en strategiramme for det europæiske uddannelsessamarbejde på og uden for det europæiske uddannelsesområde (2021-2030) 
(
8
)
 fremlægges en undersøgelse af begrebet mikroeksamensbeviser og deres anvendelse som et af de konkrete emner og foranstaltninger for prioriteret område 2 i strategirammen (livslang læring og mobilitet).
13.
Det understreges i Rådets konklusioner om initiativet Europauniversiteter – brobygning mellem videregående uddannelse, forskning, innovation og samfund: at bane vej for en ny dimension i europæisk videregående uddannelse 
(
9
)
, at »[s]elv om mikroeksamensbeviser ikke afviger fra eller undergraver det centrale princip om komplette uddannelsesprogrammer, kan de bidrage til at udvide læringsmulighederne for at tage hensyn til ikketraditionelle lærende og efterspørgslen efter nye færdigheder på arbejdsmarkedet, gøre læringserfaringer mere fleksible og modulære, støtte adgang til videregående uddannelse og engagere lærende, uanset deres tidligere kvalifikationer eller baggrund, samt fremme omskolings- og opkvalificeringsmuligheder og samtidig sikre uddannelse af høj kvalitet.«
14.
Uddannelsesministrene inden for det europæiske område for videregående uddannelse forpligtede sig i Romkommunikéet om den mellemstatslige Bolognaproces 
(
10
)
 til at hjælpe deres videregående uddannelsesinstitutioner med at: i) diversificere deres læringstilbud og ii) innovere uddannelsesindholdet og leveringsmåden. Ud over komplette uddannelsesprogrammer tilbyder eller planlægger mange videregående uddannelsesinstitutioner, samtidig med at de værner om deres ret til at udforme uddannelser og til selvstændigt at regulere spørgsmål om meritoverførsel, at tilbyde mindre læringsenheder. Disse mindre enheder kan hjælpe de lærende til at udvikle eller ajourføre deres kulturelle, faglige og tværfaglige færdigheder og kompetencer på forskellige tidspunkter i deres liv. Samarbejdet under Bolognaprocessen vil afdække, hvordan og i hvilket omfang disse mindre, fleksible læringsenheder, herunder dem, der fører til mikroeksamensbeviser, kan defineres, udvikles, gennemføres og anerkendes ved hjælp af fælles værktøjer.
15.
Uddannelsessystemerne bør tilgodese de forskellige individuelle behov, evner og muligheder hos alle lærende og tilbyde læringsmuligheder for alle, herunder forbindelser med ikkeformelle og uformelle læringsmiljøer, som det understreges i Rådets konklusioner om lighed og inklusion på uddannelsesområdet for at fremme gode uddannelsesresultater for alle 
(
11
)
. Velgennemtænkte mikroeksamensbeviser kan anvendes som led i målrettede foranstaltninger til at støtte inklusion og adgang til uddannelse for en bredere vifte af lærende. Denne bredere vifte af lærende omfatter dårligt stillede og sårbare grupper (f.eks. handicappede, ældre, lavtkvalificerede/lavtuddannede personer, minoriteter, personer med indvandrerbaggrund, flygtninge og personer med færre muligheder på grund af deres geografiske placering og/eller deres socioøkonomisk ugunstige situation). Mikroeksamensbeviser kan også anvendes til at hjælpe med bedre at vejlede lærende og lette adgang til og gode resultater inden for læring og erhvervsuddannelse og støtte overgange fra skole til arbejde. Den forventede vækst i antallet af flygtninge og asylansøgere vil kræve, at der udvikles strategier for en effektiv integration af disse grupper i uddannelses- og arbejdsmarkedssystemerne. Vejledning og gensidig læring i hele EU vedrørende udformning og udstedelse af mikroeksamensbeviser kan fremme inklusion og sikre, at lærende fra alle samfundsgrupper kan få adgang til de fordele, de giver.
16.
Mikroeksamensbeviser kan også støtte den faglige udvikling og mobilitet for arbejdstagere, herunder personer i atypisk beskæftigelse, som f.eks. dem i platformsøkonomien 
(
12
)
, som kan have vanskeligt ved at få adgang til uddannelse pga. af deres beskæftigelsesstatus 
(
13
)
.
17.
Mikroeksamensbeviser kan spille en aktiv rolle i gennemførelsen af EU’s politiske initiativer til fremme af den digitale og den grønne omstilling. Mikroeksamensbeviser kan: i) understøtte målene i handlingsplanen for digital uddannelse 2021-2027 
(
14
)
 for at bidrage til at skabe fleksible og tilgængelige læringsmuligheder for digitale færdigheder og ii) opfylde målene i Kommissionens plan for »Det digitale kompas 2030« med henblik på at udvikle en befolkning med gode digitale færdigheder og højtuddannede fagfolk på det digitale område inden 2030. Mikroeksamensbeviser kan også spille en rolle i gennemførelsen af den europæiske grønne pagt 
(
15
)
, som er Europas vækststrategi, der har til formål at omdanne økonomien og samfundet og rette dem ind på en mere bæredygtig vej.
18.
Rådets henstilling om den europæiske referenceramme for kvalifikationer for livslang læring og om ophævelse af Europa-Parlamentets og Rådets henstilling af 23. april 2008 om etablering af den europæiske referenceramme for kvalifikationer for livslang læring 
(
16
)
 fastsætter en fælles referenceramme for at hjælpe mennesker og organisationer med at sammenligne både forskellige kvalifikationssystemer og kvalifikationsniveauer mellem de pågældende systemer. Som europæisk referenceramme er den europæiske kvalifikationsramme (EQF) åben for alle kvalifikationstyper og -niveauer og udgør den fælles standardreference for gennemsigtighed, portabilitet og sammenlignelighed. EQF er også åben for mikroeksamensbeviser, hvis og når de først er medtaget i de nationale kvalifikationsrammer.
19.
Rådets henstilling af 20. december 2012 om validering af ikkeformel og uformel læring 
(
17
)
 opfordrede medlemsstaterne til senest i 2018, i overensstemmelse med nationale omstændigheder og særlige forhold, og som de anser for passende, at have indført ordninger for validering af ikkeformel og uformel læring. Disse valideringsordninger betyder, at man kan få valideret de kundskaber, færdigheder og kompetencer, som man har tilegnet sig gennem ikkeformel og uformel læring. Disse valideringsordninger sætter også personer i stand til at få anerkendt disse kvalifikationer helt eller, hvor dette er relevant, delvist. I evalueringen af henstillingen 
(
18
)
 fra 2020 opfordres der til øget udvikling af forbindelserne mellem validering og mikroeksamensbeviser.
20.
Europa-Parlamentets og Rådets afgørelse (EU) 2018/646 af 18. april 2018 om en fælles ramme for bedre tjenester vedrørende færdigheder og kvalifikationer (Europass) og om ophævelse af beslutning nr. 2241/2004/EF 
(
19
)
 fastlægger grundlaget for tilvejebringelse af webbaserede værktøjer, der gør det muligt for folk at forvalte deres karriere og livslange læring med autentificeringstjenester knyttet til eksamensbeviser, hvilket gør det muligt at overføre mikroeksamensbeviser.
21.
Relevansen, udviklingen og ajourføringen af mikroeksamensbeviser afhænger af:
i)
samarbejdet mellem regionale og nationale myndigheder og uddannelsesorganisationer og
ii)
den sektorspecifikke og tværindustrielle sociale dialog (denne sociale dialog bør omfatte organisationer, der repræsenterer arbejdstagere og arbejdsgivere fra både den private og den offentlige sektor, små og mellemstore virksomheder (SMV’er) og fagligt og ledende personale).
22.
Denne henstilling respekterer fuldt ud nærheds- og proportionalitetsprincippet, princippet om institutionel autonomi og om akademisk frihed og medlemsstaternes ansvar for indholdet og tilrettelæggelsen af uddannelse og erhvervsuddannelse i overensstemmelse med nationale forhold og i tæt samarbejde med alle relevante interessenter.
23.
Denne henstilling berører ikke direktiv 2005/36/EF som ændret ved direktiv 2013/55/EU om anerkendelse af erhvervsmæssige kvalifikationer og den dertil knyttede gensidige anerkendelsesordning –
VEDTAGET DENNE HENSTILLING, der skal gennemføres i overensstemmelse med regional og national lovgivning og EU-lovgivning og regionale og nationale prioriteter og EU-prioriteter, nationale forhold og tilgængelige ressourcer, herunder den socioøkonomiske situation og de nationale uddannelses-, erhvervsuddannelses- og beskæftigelsessystemers særlige kendetegn og de særlige kendetegn ved de nationale systemer for livslang læring, samt i tæt samarbejde med alle relevante interessenter:
Formål
1.
Det anbefales, at medlemsstaterne vedtager en europæisk tilgang til mikroeksamensbeviser, der har til formål at:
a)
sætte den enkelte i stand til at tilegne sig, ajourføre og forbedre de kundskaber, færdigheder og kompetencer, der er nødvendige for at trives på det skiftende arbejdsmarked og i samfundet, for fuldt ud at drage fordel af en socialt retfærdig genopretning og en retfærdig overgang til den grønne og den digitale økonomi og for at være bedre rustet til at håndtere nuværende og fremtidige udfordringer
b)
støtte paratheden hos udbydere af mikroeksamensbeviser for at øge kvaliteten af, gennemsigtigheden i, adgangen til og fleksibiliteten i læringstilbuddet for at sætte den enkelte i stand til at skabe individtilpassede lærings- og karriereforløb
c)
fremme inklusion, adgang og lige muligheder samt bidrage til at opnå modstandsdygtighed, social retfærdighed og velstand for alle på baggrund af demografiske og samfundsmæssige forandringer og gennem alle de økonomiske cyklussers faser.
2.
Det henstilles til medlemsstaterne at anvende mikroeksamensbeviser, hvor det er relevant, som et værktøj til at styrke og supplere eksisterende læringsmuligheder, øge deltagelsen i livslang læring og bidrage til at nå målet om, at 60 % af alle voksne skal deltage i uddannelse hvert år, som fastsat i handlingsplanen for den europæiske søjle for sociale rettigheder, som EU’s ledere har bifaldet, og som er godkendt i Rådets resolution om en ny europæisk dagsorden for voksenuddannelse 2021-2030 
(
20
)
.
Omfang
3.
Denne henstilling omfatter mikroeksamensbeviser samt politikker, der kan understøtte deres effektive udformning, udstedelse og anvendelse.
4.
Mikroeksamensbeviser kan anvendes til at supplere og styrke økosystemer for uddannelse, erhvervsuddannelse, livslang læring og beskæftigelsesegnethed. De foranstaltninger, der er beskrevet i denne henstilling, har til formål at styrke mulighederne for læring og beskæftigelsesegnetheden uden at forstyrre systemerne for grunduddannelse, videregående uddannelse og erhvervsuddannelse og uden at undergrave og erstatte eksisterende kvalifikationer og grader. Foranstaltningerne henstiller til, at der indføres en fælles europæisk tilgang til nuværende og fremtidige mikroeksamensbeviser i Den Europæiske Union, og fastlægger en definition af og vejledning i at udforme, udstede og beskrive mikroeksamensbeviser for at forbedre deres kvalitet og gennemsigtighed og lette udbredelsen af dem.
Definitioner
5.
I denne henstilling forstås ved:
a)
»mikroeksamensbevis«: et bevis på de læringsresultater, som en lærende har opnået efter læring af begrænset omfang. Disse læringsresultater vurderes i forhold til gennemsigtige og klart definerede kriterier. Læringserfaringer, der fører til mikroeksamensbeviser, er udformet til at give den lærende konkrete kundskaber, færdigheder og kompetencer, der imødekommer samfundsmæssige, personlige eller kulturelle behov eller arbejdsmarkedsbehov. Mikroeksamensbeviser er den lærendes ejendom, og de kan deles og overføres. De kan stå alene eller kombineres til større eksamensbeviser. De understøttes af kvalitetssikring efter aftalte standarder inden for de relevante sektorer eller aktivitetsområder
b)
»udbydere af mikroeksamensbeviser«: uddannelses- og erhvervsuddannelsesinstitutioner og -organisationer, arbejdsmarkedets parter (dvs. organisationer, der repræsenterer arbejdstagere og arbejdsgivere), arbejdsgivere og erhvervslivet, civilsamfundsorganisationer, offentlige arbejdsformidlinger og regionale og nationale myndigheder og andre typer aktører, som udformer, leverer og udsteder mikroeksamensbeviser for formel, ikkeformel og uformel læring. Dette berører ikke regional og national lovgivning samt regionale og nationale forhold
c)
»læringsmiljøer«: de forskellige, fysiske, online, blandede 
(
21
)
, virtuelle og digitale lokaliteter, sammenhænge og kulturer, hvori folk lærer, hvilket omfatter alle sammenhænge, hvor formel, ikkeformel og uformel læring kan finde sted
d)
»formel læring«: læring, som foregår i en organiseret og struktureret sammenhæng, som er udformet specifikt med henblik på læring, og som almindeligvis fører til en titel som regel i form af et certifikat eller eksamensbevis. Det omfatter systemer til almen uddannelse, grundlæggende erhvervsuddannelse, erhvervsrettet efter- og videreuddannelse og videregående erhvervsuddannelse og videregående uddannelse 
(
22
)
e)
»ikkeformel læring«: læring, der finder sted uden for formel uddannelse gennem planlagte aktiviteter i form af mål for og tid afsat til læring, og hvor en form for støtte til læring er til stede 
(
23
)
f)
»uformel læring«: læring som følge af daglige aktiviteter og erfaringer, som ikke er tilrettelagt eller struktureret hvad angår mål, tid eller støtte til læring; den kan være utilsigtet set fra den lærendes perspektiv 
(
24
)
. Den fører ikke automatisk til et mikroeksamensbevis, men kan tages i betragtning i forbindelse med valideringsordninger, der kan identificere, dokumentere, vurdere og/eller certificere en persons læringsresultater
g)
»portabilitet«: muligheden for, at en indehaver af et eksamensbevis kan lagre sit mikroeksamensbevis i et system efter eget valg, dele eksamensbeviset med en part efter eget valg (enten national eller tværnational), og for at alle parter i udvekslingen kan forstå indholdet og kontrollere ægtheden af eksamensbeviset. Dette muliggør portabilitet mellem og inden for uddannelsessektorer, på arbejdsmarkedet og på tværs af lande
h)
»udbygningsegnethed«: mulighed for, hvis det er relevant, at kombinere forskellige mikroeksamensbeviser og logisk at lade dem bygge på hinanden. Beslutninger om at »udbygge« eller kombinere eksamensbeviser skal træffes af værtsorganisationen (f.eks. uddannelses- og erhvervsuddannelsesinstitutioner, arbejdsgivere osv.) i overensstemmelse med deres praksis og bør støtte den lærendes mål og behov. Udbygning giver ikke automatisk ret til en kvalifikation eller en grad. Sådanne beslutninger træffes af regionale og nationale myndigheder eller institutioner i overensstemmelse med deres tildelingsprocedurer
i)
»vurdering«: den proces eller metode, der anvendes til at evaluere, måle og til sidst beskrive de læringsresultater, som enkeltpersoner har tilegnet sig i formelle, ikkeformelle eller uformelle læringsmiljøer. Vurderingen foretages af udbyderen eller andre anerkendte vurderingsudbydere.
Definition og europæiske standardelementer til beskrivelse af mikroeksamensbeviser
6.
Det henstilles til medlemsstaterne at vedtage og fremme anvendelsen af:
a)
definitionen af mikroeksamensbeviser som omhandlet i punkt 5, litra a)
b)
de europæiske standardelementer for at definere et mikroeksamensbevis (som beskrevet i bilag I), herunder følgende obligatoriske elementer:
i)
oplysninger om den lærende
ii)
mikroeksamensbevisets titel
iii)
udstederens land(e)/region(er)
iv)
udstedende organ(er)
v)
udstedelsesdato
vi)
læringsresultater
vii)
teoretisk arbejdsbyrde for at opnå læringsresultaterne (om muligt angivet iht. i det europæiske meritoverførsels- og meritakkumuleringssystem – ECTS)
viii)
niveau (og cyklus, hvis relevant) af den læringserfaring, der fører til mikroeksamensbeviset (den europæiske referenceramme for kvalifikationer, kvalifikationsrammer inden for det europæiske område for videregående uddannelse), hvis det er relevant
ix)
bedømmelsesform
x)
form for deltagelse i læringsaktiviteten
xi)
kvalitetssikring, der anvendes til at understøtte mikroeksamensbeviset
c)
de europæiske principper for udformning og udstedelse af mikroeksamensbeviser (som beskrevet i bilag II).
Udvikling af økosystemet for mikroeksamensbeviser
7.
Det henstilles til medlemsstaterne, hvor det er relevant, at lette den nuværende og fremtidige udvikling af mikroeksamensbeviser inden for formelle læringsmiljøer, bl.a. ved at:
a)
støtte videregående uddannelsesinstitutioners undersøgelse af, hvilken rolle mikroeksamensbeviser spiller med hensyn til at tilbyde læringsmuligheder til forskellige lærende, navnlig ved at udvide omfanget af attraktiv, tilgængelig, inklusiv livslang læring, der sætter den lærende i centrum, herunder gennem aktiviteterne i alliancerne mellem Europauniversiteterne 
(
25
)
, hvor det er relevant
b)
støtte videregående uddannelsesinstitutioners og erhvervsuddannelsesinstitutioners og andre erhvervsuddannelsesudbyderes undersøgelse af, hvilken rolle mikroeksamensbeviser spiller inden for den erhvervsrettede efter- og videreuddannelse med hensyn til at støtte opkvalificering og omskoling af voksne, herunder gennem aktiviteterne i erhvervsekspertisecentrene for erhvervsuddannelse, hvor det er relevant
c)
overveje at yde offentlig finansiering i overensstemmelse med nationale forhold til udvikling og udbud på alle uddannelsesniveauer af uddannelses- og erhvervsuddannelsesaktiviteter af mindre omfang, der fører til mikroeksamensbeviser, under hensyntagen til den institutionelle autonomi for at muliggøre mangfoldighed og kreativitet.
8.
Det henstilles til medlemsstaterne, hvor det er relevant, at støtte den nuværende og fremtidige udvikling af mikroeksamensbeviser inden for ikkeformelle og uformelle læringsmiljøer, bl.a. ved at:
a)
støtte udformning og udstedelse af mikroeksamensbeviser af andre udbydere end dem, der er omhandlet i punkt 7 (disse udbydere kan omfatte: virksomheder, arbejdsmarkedets parter, civilsamfundsorganisationer, lokale myndigheder, lokalcentre, faglige sammenslutninger, forsknings- og innovationsorganisationer og private udbydere), herunder fremme mangfoldigheden af finansieringskilder
b)
fremme udviklingen af mikroeksamensbeviser, der er udformet af og aftalt mellem arbejdsgiver- og arbejdstagerrepræsentanter gennem social dialog, hvor det er relevant
c)
overveje at tilpasse procedurer for anerkendelse af tidligere læring og validering af ikkeformel og uformel læring for at muliggøre tildeling af mikroeksamensbeviser.
9.
Medlemsstaterne opfordres til at støtte kvaliteten og gennemsigtigheden af mikroeksamensbeviser, hvor det er relevant, bl.a. ved at:
a)
anvende, tilpasse og udvikle kvalitetssikringsmekanismer for mikroeksamensbeviser udstedt af forskellige typer udbydere ved at gøre brug af eksisterende mekanismer, hvor det er muligt (se bilag 2)
b)
støtte anvendelsen af systemer til »afdækning af færdighedsbehov« med henblik på at analysere arbejdsmarkedets behov og demografiske ændringer, så de kan identificere eventuelle behov for at udvikle eller ajourføre mikroeksamensbeviser
c)
tilskynde udbydere til at offentliggøre kataloger over de mikroeksamensbeviser, de tilbyder, herunder, hvis det er relevant, deres politik for anerkendelse af mikroeksamensbeviser udstedt af andre udbydere
d)
integrere mikroeksamensbeviser i nationale kvalifikationsrammer og -systemer. Beslutninger om at integrere mikroeksamensbeviser i regionale og nationale rammer eller systemer træffes af nationale myndigheder eller institutioner i overensstemmelse med de nationale forhold.
10.
Medlemsstaterne opfordres til, hvor det er relevant, at fremme og støtte effektiv forsøgsvirksomhed, samarbejde, forvaltning og partnerskaber mellem:
i)
uddannelsesinstitutioner
ii)
arbejdsmarkedets parter
iii)
arbejdsgivere og erhvervslivet
iv)
forsknings- og innovationsorganisationer
v)
civilsamfundsorganisationer
vi)
arbejdsformidlinger og tjenester til fremme af social inklusion samt
vii)
lokale, regionale og nationale myndigheder.
Førnævnte forsøgsvirksomheden, samarbejde, forvaltning og partnerskab er vigtig af hensyn til at identificere legitimationskrav til mikroeksamensbeviser, i fællesskab udvikle mikroeksamensbeviser og ajourføre mikroeksamensbeviser samt med hensyn til at vurdere indvirkningen på opkvalificering og omskoling, livslang læring og karriereudvikling.
Realisering af mikroeksamensbevisers potentiale
11.
Det henstilles til medlemsstaterne, hvor det er relevant, at integrere mikroeksamensbeviser i både uddannelses- og erhvervsuddannelsessystemer og færdighedspolitikker, bl.a. ved at:
a)
tilskynde til, at uddannelsestilbud, der fører til mikroeksamensbeviser, medtages i kataloger over de uddannelsesmuligheder, der tilbydes
b)
anvende mikroeksamensbeviser til at forbedre adgangen til uddannelse for alle lærende, herunder, dårligt stillede og sårbare grupper (f.eks. handicappede, ældre, lavtkvalificerede/lavtuddannede personer, minoriteter, personer med indvandrerbaggrund, flygtninge og personer med færre muligheder på grund af deres geografiske placering og/eller deres socioøkonomisk ugunstige situation), hvor det er relevant
c)
anvende mikroeksamensbeviser til støtte for fleksible læringsforløb og overgangen fra gymnasial uddannelse eller erhvervsuddannelse til videregående uddannelse og voksenuddannelse, hvor det er relevant
d)
anvende mikroeksamensbeviser, som kan integreres i, eller som kan supplere uddannelsesprogrammer, hvor det er relevant
e)
anvende mikroeksamensbeviser som et yderligere middel til at forbedre de grundlæggende og avancerede digitale færdigheder og kompetencer hos en bredere vifte af lærende i overensstemmelse med handlingsplanen for digital uddannelse og handlingsplanen for den europæiske søjle for sociale rettigheder
f)
anvende mikroeksamensbeviser til støtte for udvikling af læring med henblik på den grønne omstilling og bæredygtig udvikling som led i den nationale gennemførelse af Rådets henstilling om læring med henblik på den grønne omstilling og bæredygtig udvikling
g)
fremme uddannelsesinstitutioners og andre udbyderes anvendelse af mikroeksamensbeviser – i samarbejde med deres omgivende viden- og innovationsøkosystem – for at øge relevansen og styrke de potentielle positive virkninger af mikroeksamensbeviser på økonomien på lokalt og regionalt plan
h)
fremme forståelsen og anvendelsen af mikroeksamensbeviser gennem efter- og videreuddannelse af lærere og undervisere, vejledere (f.eks. i forbindelse med Erasmus+-lærerakademier) samt akademikere, forskere og andet tilknyttet personale
i)
fremme anvendelsen af mikroeksamensbeviser til hurtig udmøntning af de seneste forskningsresultater i læringsmuligheder, styrkelse af synergier mellem det europæiske uddannelsesområde og det europæiske forskningsrum
j)
undersøge anvendelsen af mikroeksamensbeviser inden for det europæiske uddannelsesområde til at udfordre kønsrelaterede og andre diskriminerende stereotyper i forbindelse med studievalg og inden for undervisningsmetoder og -materialer.
12.
Det henstilles til medlemsstaterne, hvor det er relevant, at integrere mikroeksamensbeviser i deres beskæftigelsespolitikker og aktive arbejdsmarkedspolitikker (dvs. arbejdsformidlinger, uddannelsesstøtte og beskæftigelsesincitamenter), bl.a. ved at:
a)
anvende mikroeksamensbeviser, hvor det er relevant, til at:
i)
tage fat på færdigheds- og kompetencemismatch og flaskehalse i bestemte økonomiske sektorer og regioner og
ii)
opkvalificere og omskole arbejdstagere til færdigheder og job, der efterspørges på arbejdsmarkedet, navnlig i forbindelse med den digitale og den grønne omstilling
b)
medtage uddannelse, der fører til mikroeksamensbeviser, i anerkendte uddannelsesmuligheder, som kan være knyttet til individuelle læringskonti, hvis de findes, og andre systemer til støtte for uddannelse
c)
fremme anvendelsen af mikroeksamensbeviser som et middel til at ajourføre og opgradere færdighederne hos selvstændige og atypiske arbejdstagere, herunder personer, der arbejder via platforme og SMV’er
d)
undersøge anvendelsen af mikroeksamensbeviser i målrettede initiativer til at støtte og motivere dårligt stillede og sårbare grupper (som f.eks. personer, der modtager minimumsindkomst, personer med handicap, langtidsledige og lavtkvalificerede) i at vende tilbage til arbejdsmarkedet eller fortsætte i beskæftigelse
e)
undersøge, hvilken rolle mikroeksamensbeviser kan spille i systemer til gennemførelse af den styrkede ungdomsgaranti til støtte af unge, herunder i forhold til forberedende uddannelse og tilbud af god kvalitet i forbindelse med videreuddannelse eller erhvervsuddannelse
f)
undersøge, hvilken rolle mikroeksamensbeviser spiller som led i den nationale gennemførelse af henstillingen om en effektiv aktiv støtte til beskæftigelse efter covid-19-krisen (EASE-henstillingen)
g)
undersøge anvendelsen af mikroeksamensbeviser til at støtte arbejdstagernes faglige udvikling og opfylde lovgivningsmæssige krav til opkvalificering og omskoling i visse job og jobtyper (f.eks. for licenser, påkrævet uddannelse og tilladelser).
13.
Det henstilles til medlemsstaterne, hvor det er relevant, at tilskynde og støtte det europæiske netværk af nationale informationscentre og de nationale informationscentre vedrørende akademisk anerkendelse (ENIC-NARIC-netværket) eller egnede organer med henblik på at udvikle, hvor det er relevant, gennemsigtige procedurer for anerkendelse af mikroeksamensbeviser udstedt af forskellige typer udbydere. Dette bør ske i samarbejde med de relevante interessenter, der er nævnt i punkt 10, bl.a. ved at undersøge muligheden for automatisk anerkendelse af mikroeksamensbeviser 
(
26
)
.
14.
Det henstilles til medlemsstaterne at sikre, hvor det er relevant, at information og rådgivning om identifikation og udvælgelse af mikroeksamensbeviser integreres i vejledningstjenester for livslang læring. Dette omfatter vejledningstjenester på videregående uddannelsesinstitutioners karrierecentre, offentlige arbejdsformidlinger, private arbejdsformidlinger, sociale tjenester og andre vejledningstjenester (beskæftigelse, karriere, uddannelse og erhvervsuddannelse, coaching). Indarbejdelse af vejledning om mikroeksamensbeviser i disse tjenester bør tjene alle de lærendes behov, herunder dårligt stillede og sårbare lærende.
15.
Det henstilles til medlemsstaterne, hvor det er relevant, at:
a)
fastlægge foranstaltninger ved at bygge videre på relevante gældende nationale ordninger og finansielle rammer til gennemførelse af denne henstilling. Dette kunne omfatte bindeled til individuelle læringskonti, hvis de findes (under behørig hensyntagen til uddannelses-, undervisnings- og arbejdsmarkedsorganisationernes ansvar og autonomi i den nationale kontekst)
b)
udnytte EU-midler og -instrumenter bedst muligt til at støtte de nødvendige reformer, fra gunstige rammer til udvikling og anvendelse af mikroeksamensbeviser.
Kommissionens støtte
Rådet bifalder Kommissionens hensigt om under behørig hensyntagen til nærhedsprincippet og de nationale forhold og i tæt samarbejde med medlemsstaterne at:
16.
udvikle og, hvis det er relevant, tilpasse eksisterende EU-værktøjer og -tjenester til støtte for udvikling af mikroeksamensbeviser fra alle typer udbydere, herunder ved at:
a)
støtte udarbejdelsen af retningslinjer for, hvordan man kan fremme gennemsigtigheden og anvende de nuværende EU-instrumenter og Bolognainstrumenter inden for videregående uddannelse til intern og ekstern kvalitetssikring af mikroeksamensbeviser
b)
undersøge, hvordan man kan tilpasse brugervejledningen til det europæiske meritoverførsels- og meritakkumuleringssystem inden for videregående uddannelse med henblik på at integrere mikroeksamensbeviser
c)
undersøge, hvordan man kan tilpasse og udvikle EU-værktøjer til færdigheder og kvalifikationer med henblik på at integrere mikroeksamensbeviser i erhvervsuddannelsessystemer
d)
fremme ENIC-NARIC’s og andre egnede organers rolle i anerkendelsen af mikroeksamensbeviser med henblik på videregående studier og/eller beskæftigelse, bl.a. ved at udvikle vejledning og uddannelse
e)
støtte strukturerede drøftelser om muligheden for at medtage mikroeksamensbeviser i nationale kvalifikationsrammer
f)
undersøge udviklingen af initiativet om det europæiske studiekort for at give de studerende mulighed for at dele resultaterne af mikroeksamensbeviser erhvervet i udlandet under deres studier på sikker vis med andre uddannelsesinstitutioner.
17.
støtte samarbejdet mellem medlemsstaterne og interessenter, bl.a. ved at:
a)
støtte deling af oplysninger mellem regionale og nationale myndigheder om relevante regionale og nationale politiske initiativer og dokumentation om deres virkning ved at gøre bedst mulig brug af strategirammen for det europæiske uddannelsessamarbejde på og uden for det europæiske uddannelsesområde
b)
fremme europæisk samarbejde med hensyn til kvalitetssikring af mikroeksamensbeviser og dermed opbygge gensidig tillid
c)
tilskynde videregående uddannelsesinstitutioner og erhvervsuddannelsesinstitutioner, herunder alliancerne mellem Europauniversiteterne og erhvervsekspertisecentrene for erhvervsuddannelse, til at eksperimentere med og anvende mikroeksamensbeviser for at fremme og tilskynde til udbredelse af mikroeksamensbeviser gennem det bredere uddannelsesfællesskab
d)
fremme engagementet i forhold til mikroeksamensbeviser i Erasmus+-lærerakademier og blandt andre udbydere af læreruddannelser med henblik på at imødekomme lærernes behov for løbende faglig udvikling, hvor det er relevant
e)
undersøge arbejdsmarkedsparternes, arbejdsgivernes og erhvervslivets engagement med hensyn til mikroeksamensbeviser, herunder via pagten for færdigheder og tilknyttede samarbejdsinitiativer såsom planen for sektorsamarbejde om færdigheder, den styrkede europæiske alliance for lærlingeuddannelser og koalitionen for digitale færdigheder og job
f)
støtte til samarbejde og udveksling af bedste praksis mellem offentlige arbejdsformidlinger og arbejdsgivere om, hvordan mikroeksamensbeviser kan anvendes til støtte for beskæftigelsesegnetheden i forbindelse med netværket af offentlige arbejdsformidlinger
g)
fremme samarbejdsprojekter mellem arbejdsmarkedets parter og uddannelsesinstitutionerne om, hvordan man kan anvende og gennemføre mikroeksamensbeviser for at opfylde færdighedsbehov på europæisk, nationalt, lokalt og regionalt plan og på tværs af forskellige sektorer
18.
støtte den tekniske gennemførelse af henstillingen ved at undersøge den videre udvikling i Europass-platformen for, hvor det er relevant, at:
a)
tilvejebringe oplysninger om læringsmuligheder, der fører til mikroeksamensbeviser, og om udbydere, som følger den europæiske tilgang til mikroeksamensbeviser
b)
yde støtte til attestering af mikroeksamensbeviser gennem europæiske digitale ID’er for læring
c)
yde støtte til portabilitet, udbygningsegnethed, interoperabilitet, udveksling og deling af oplysninger om mikroeksamensbeviser gennem en europæisk åben standard, som fastlægger et fælles format for mikroeksamensbeviser
19.
støtte yderligere forskning i:
i)
udbredelsen af den europæiske tilgang til anvendelsen af mikroeksamensbeviser, herunder deres anvendelse ved uddannelses- og erhvervsuddannelsesudbydere, arbejdsgivere og arbejdsmarkedets parter,
ii)
særlige resultater og fordele for lærende
iii)
deres merværdi i forhold til og som supplement til komplette uddannelser eller kvalifikationer og
iv)
yderligere dokumentation for de faktorer, der påvirker personers incitamenter og motivation til at uddanne sig.
20.
Medlemsstaterne og Kommissionen bør i fællesskab arbejde på at forbedre omfanget og relevansen af den eksisterende dataindsamling om mikroeksamensbeviser på EU-plan.
Indberetning
21.
Det henstilles til medlemsstaterne at gennemføre denne henstilling hurtigst muligt. De opfordres til senest i december 2023 at underrette Kommissionen om de relevante foranstaltninger, der vil blive truffet på passende niveau for at bidrage til målene i denne henstilling.
22.
Kommissionen opfordres til at overvåge de fremskridt, der gøres med gennemførelsen af denne henstilling, via eksisterende relevante EU-overvågnings- og rapporteringsrammer uden at pålægge medlemsstaterne yderligere byrder, i samarbejde med dem og efter høring af de berørte interessenter samt til at aflægge rapport til Rådet senest fem år efter datoen for vedtagelsen.
Udfærdiget i Luxembourg, den den 16. juni 2022.
På Rådets vegne
O. DUSSOPT
Formand
(
1
)
  
EUT L 379 af 26.10.2021, s. 1
.
(
2
)
  
EUT C 428 af 13.12.2017, s. 10
.
(
3
)
  »[...] Det Europæiske Råd [ser] med tilfredshed på de overordnede EU-mål for handlingsplanen for den europæiske søjle for sociale rettigheder i overensstemmelse med Portoerklæringen«, Det Europæiske Råds konklusioner, 24.-25. juni 2021, EUCO 7/21.
(
4
)
  C(2021) 1372 final.
(
5
)
  COM(2020) 274 final.
(
6
)
  COM(2020) 625 final.
(
7
)
  
EUT C 417 af 2.12.2020, s. 1
.
(
8
)
  
EUT C 66 af 26.2.2021, s. 1
.
(
9
)
  
EUT C 221 af 10.6.2021, s. 14
.
(
10
)
  Ministerkommunikéet fra Rom af 19. november 2020.
(
11
)
  
EUT C 221 af 10.6.2021, s. 3
.
(
12
)
  »[...] [b]egrebet onlineplatformsøkonomi skal forstås således, at det omfatter enhver økonomisk aktivitet, der opstår som følge af faktiske eller planlagte handelstransaktioner på det indre marked, og som direkte eller indirekte fremmes af onlineplatforme, navnlig onlineformidlingstjenester og onlinesøgemaskiner«, Kommissionens afgørelse af 26. april 2018 om nedsættelse af en ekspertgruppe for Observationscentret for Onlineplatformøkonomien (C(2018) 2393 final af 26. april 2018, s. 1).
(
13
)
  Europa-Parlamentets beslutning af 16. september 2021 om rimelige arbejdsvilkår, rettigheder og social beskyttelse for platformsarbejdere – nye beskæftigelsesformer, der er knyttet til den digitale udvikling (2019/2186(INI)) opfordrede til at adressere platformsarbejderes almene og faglige uddannelse i forbindelse med en EU-tilgang til mikroeksamensbeviser.
(
14
)
  COM(2020) 624 final.
(
15
)
  COM(2019) 640 final.
(
16
)
  
EUT C 189 af 15.6.2017, s. 15
.
(
17
)
  
EUT C 398 af 22.12.2012, s. 1
.
(
18
)
  SWD(2020) 121 final.
(
19
)
  
EUT L 112 af 2.5.2018, s. 42
.
(
20
)
  
EUT C 504 af 14.12.2021, s. 9
.
(
21
)
  Begrebet »blandet læring« er inden for formel uddannelse et udtryk, der angiver, at en skole, underviser eller elev har mere end én tilgang til læringsprocessen.
(
22
)
  Definition baseret på Rådets henstilling af 20. december 2012 om validering af ikkeformel og uformel læring (
EUT C 398 af 22.12.2012, s. 1
).
(
23
)
  Definition taget fra Europa-Parlamentets og Rådets forordning (EU) 2021/817 af 20. maj 2021 om oprettelse af »Erasmus+«: EU-programmet for uddannelse, ungdom og idræt og om ophævelse af forordning (EU) nr. 1288/2013 (
EUT L 189 af 28.5.2021, s. 1
).
(
24
)
  Definition taget fra Europa-Parlamentets og Rådets forordning (EU) 2021/817 af 20. maj 2021 om oprettelse af »Erasmus+«: EU-programmet for uddannelse, ungdom og idræt og om ophævelse af forordning (EU) nr. 1288/2013 (
EUT L 189 af 28.5.2021, s. 1
).
(
25
)
  
EUT C 221 af 10.6.2021, s. 14
.
(
26
)
  Som defineret i Rådets henstilling af 26. november 2018 om fremme af automatisk gensidig anerkendelse af kvalifikationer på videregående uddannelsesniveau og ungdomsuddannelsesniveau samt resultater af læringsophold i udlandet (
EUT C 444 af 10.12.2018, s. 1
).
BILAG I
Europæiske standardelementer til beskrivelse af mikroeksamensbeviser
Dette bilag indeholder en liste over fælles europæiske standardelementer til beskrivelse af mikroeksamensbeviser, der anbefales som en ressource til støtte for gennemførelsen 
(
1
)
.
Obligatoriske elementer:
Den lærendes personoplysninger
Titel på mikroeksamensbeviset
Udstederens land(e)/region(er)
Udstedende organ(er)/institution(er)
Udstedelsesdato
Læringsresultat
Teoretisk arbejdsbyrde for at opnå læringsresultaterne (om muligt angivet i ECTS-point)
Niveau (og cyklus, hvis relevant) af den læringserfaring, der fører til mikroeksamensbeviset (EQF, QF-EHEA), hvis det er relevant
Bedømmelsesform
Formen for deltagelse i læringsaktiviteten
Kvalitetssikring, der anvendes til at understøtte mikroeksamensbeviset
Fakultative elementer, hvis det er relevant (ikkeudtømmende liste)
Nødvendige forudsætninger for at tilmelde sig læringsaktiviteten
Overvågning og identitetskontrol under bedømmelsen (ingen tilsyn med ID-kontrol, tilsyn uden ID-kontrol, tilsyn online eller på stedet med ID-kontrol)
Opnået karakter
Muligheder for at indarbejde beviset i andre sammenhænge og for at udbygge det (selvstændigt, uafhængigt mikroeksamensbevis/indarbejdet, udbygningsegnet i forhold til andet bevis)
Yderligere oplysninger
Disse standardelementer vil blive medtaget i en europæisk datamodel 
(
2
)
, der angiver et fælles format til at beskrive mikroeksamensbeviser. Datamodellen vil være tilgængelig som en åben standard, der skal anvendes af udbydere af mikroeksamensbeviser, hvor det er relevant, og kan støtte interoperabilitet og muliggøre lettere udveksling af data om mikroeksamensbeviser.
Kommissionen vil udvikle datamodellen baseret på de fælles standardelementer, der er anført ovenfor. Den vil udvikle datamodellen:
i)
i samråd med medlemslandene og interessenter,
ii)
i overensstemmelse med brugernes behov og teknologiske fremskridt
iii)
i overensstemmelse med ændringer på arbejdsmarkedet og
iv)
eksisterende tilgange til uddannelsesudbuddet.
Denne datamodel har til formål at understøtte sammenhængen i oplysninger og vise, at den har en klar merværdi. Datamodellen for mikroeksamensbeviser vil blive reguleret i overensstemmelse med Europass-afgørelsen, særlig artikel 6, stk. 1, litra b) og d), og artikel 6, stk. 2, litra b), som allerede opfordrer Kommission til at udvikle, teste og ajourføre åbne standarder.
(
1
)
  Anvendelsen af de europæiske standardelementer til beskrivelse af mikroeksamensbeviser indebærer ikke – i sig selv – officiel validering eller anerkendelse, men er en vigtig katalysator herfor.
(
2
)
  Datamodeller er grafiske og/eller leksikalske gengivelser af data med angivelse af deres egenskaber, struktur og indbyrdes forhold. De anvendes som åbne standarder, kan frit anvendes, er transparente og bygger på konsensus.
BILAG II
Europæiske principper for udformning og udstedelse af mikroeksamensbeviser
Nedenstående ti principper beskriver mikroeksamensbevisernes beskaffenhed og giver medlemsstaterne, offentlige myndigheder og udstedere vejledning i at udforme og udstede mikroeksamensbeviser og systemer til mikroeksamensbeviser. Principperne understreger de vigtigste karakteristika ved den europæiske tilgang til mikroeksamensbeviser med henblik på at opbygge tillid til og øge kvaliteten af mikroeksamensbeviser. Principperne er universelle og kan anvendes inden for alle områder eller sektorer, hvis det er relevant.
1
Kvalitet
Mikroeksamensbeviser er underlagt intern og ekstern kvalitetssikring ved hjælp af det system, der producerer dem (f.eks. i den uddannelses- eller arbejdsmarkedssammenhæng, hvor mikroeksamensbeviset udvikles og leveres). Kvalitetssikringsprocesserne skal være formålstjenlige, klart dokumenterede og tilgængelige og opfylde de lærendes og interessenternes behov og forventninger.
Udbydere
: Ekstern kvalitetssikring er primært baseret på vurderingen af udbyderne (snarere end enkeltstående kurser) og effektiviteten af deres interne kvalitetssikringsprocedurer.
Udbyderne bør sikre, at intern kvalitetssikring omfatter alle følgende elementer:
—
mikroeksamensbevisets egen generelle kvalitet, baseret på de standarder, der er nævnt nedenfor
—
kvaliteten af det kursus, hvis det er relevant, som fører til mikroeksamensbeviset
—
feedback fra de lærende vedrørende den læringserfaring, der fører til mikroeksamensbeviset, og
—
feedback fra fagfæller, såsom andre udstedere og interessenter, vedrørende den læringserfaring, der fører til mikroeksamensbeviset.
Standarder
: Ekstern kvalitetssikring skal gennemføres i overensstemmelse med:
—
bilag IV til henstillingen om den europæiske referenceramme for kvalifikationer, hvis det er relevant
—
standarder og retningslinjer for kvalitetssikring i det europæiske område for videregående uddannelse, hvis det er relevant
—
den europæiske referenceramme for kvalitetssikring af erhvervsuddannelserne (EQAVET-rammen), hvis det er relevant
—
andre kvalitetssikringsinstrumenter, herunder registre og mærkninger, for at opbygge offentlighedens tillid til mikroeksamensbeviser, hvis det er relevant.
2
Gennemsigtighed
Mikroeksamensbeviser er målbare, sammenlignelige og forståelige med klare oplysninger om læringsresultater, arbejdsbyrde, indhold, niveau og læringstilbud, alt efter hvad der er relevant.
Arbejdsbyrde
—
Videregående uddannelsesinstitutioner bør anvende det europæiske meritoverførsels- og meritakkumuleringssystem (ECTS) og overholde principperne i bilag V til EQF-henstillingen, hvor det er muligt, for at påvise den teoretiske arbejdsbyrde, der er nødvendig for at opnå læringsresultaterne af mikroeksamensbeviset.
—
Udbydere, der ikke anvender ECTS, kan anvende andre systemer eller typer af oplysninger, der effektivt kan beskrive læringsresultaterne og arbejdsbyrden i overensstemmelse med principperne i bilag V til EQF-henstillingen.
Kvalifikationsramme/-systemer
—
Mikroeksamensbeviser kan medtages i nationale kvalifikationsrammer/-systemer, hvor det er relevant, og i overensstemmelse med nationale prioriteter og afgørelser. Nationale kvalifikationsrammer/-systemer henviser til den europæiske referenceramme for kvalifikationer og er, for kvalifikationer fra videregående uddannelser, selvcertificeret i forhold til referencerammen for kvalifikationer i det europæiske område for videregående uddannelser, som yderligere kan støtte gennemsigtigheden af og tilliden til mikroeksamensbeviser.
Oplysninger om udbuddet af mikroeksamensbeviser
Systemer til mikroeksamensbeviser bør indeholde gennemsigtige og klare oplysninger for at understøtte vejledningssystemerne for lærende i overensstemmelse med national praksis og interessenternes behov:
—
Oplysninger om udbydere af mikroeksamensbeviser offentliggøres om muligt i eksisterende relevante registre. Videregående uddannelsesinstitutioner (og andre relevante udbydere) bør så vidt muligt inddrages i databasen over eksterne kvalitetssikringsresultater (DEQAR) baseret på kvalitetssikring i overensstemmelse med standarderne og retningslinjerne for kvalitetssikring i det europæiske område for videregående uddannelse (ESG).
—
Oplysninger om læringsmuligheder, der fører til mikroeksamensbeviser, bør være tilgængelige og lette at udveksle via relevante platforme, herunder Europass.
3
Relevans
Mikroeksamensbeviser bør udformes og udstedes som særskilte, målrettede læringsresultater, og de læringsmuligheder, der fører frem til dem, skal ajourføres efter behov for at opfylde de identificerede læringsbehov.
Der opfordres til samarbejde mellem uddannelses- og erhvervsuddannelsesorganisationer, arbejdsgivere, arbejdsmarkedets parter, andre udbydere og brugere af mikroeksamensbeviser for at øge relevansen af mikroeksamensbeviser for arbejdsmarkedet.
4
Gyldig vurdering
Læringsresultater i forbindelse med mikroeksamensbeviser vurderes i forhold til gennemsigtige kriterier.
5
Læringsforløb
Mikroeksamensbeviser er udformet og udstedt til at understøtte fleksible læringsforløb, herunder muligheden for at validere, anerkende og »udbygge« mikroeksamensbeviser fra forskellige systemer.
Udbygningsegnethed
Mikroeksamensbeviser er modulopbyggede og udformet, så der kan tilføjes andre mikroeksamensbeviser for at skabe større eksamensbeviser. Beslutninger om at »udbygge« eller kombinere eksamensbeviser skal træffes af værtsorganisationen (f.eks. uddannelses- og erhvervsuddannelsesinstitutioner, arbejdsgivere osv.) i overensstemmelse med deres praksis og bør støtte den lærendes mål og behov. Udbygning giver ikke automatisk ret til en titel eller et diplom. Sådanne beslutninger træffes af regionale og nationale myndigheder eller institutioner i overensstemmelse med deres tildelingsprocedurer
Validering af ikkeformel og uformel læring
Det er muligt at erhverve mikroeksamensbeviser efter en vurdering af læringsresultater, som enten er erhvervet gennem et særligt kursus, der fører til et mikroeksamensbevis, eller på grundlag af en vurdering af læringsresultater som resultat af ikkeformel og uformel læring.
6
Anerkendelse
Mikroeksamensbeviser har en klar signalværdi, hvad angår læringsresultater i forbindelse med mindre læringsmoduler. Anerkendelse baner vejen for et bredere udbud af sådanne læringserfaringer på en sammenlignelig måde i hele EU.
Mikroeksamensbeviser anerkendes, hvor det er muligt, af de kompetente myndigheder med henblik på akademiske, uddannelsesmæssige eller beskæftigelsesmæssige formål på grundlag af de oplysninger, der gives i henhold til de europæiske standardelementer (bilag I) og principperne for udformning og udstedelse af mikroeksamensbeviser (bilag II).
Når mikroeksamensbeviser udstedes af formelle uddannelsesudbydere, anerkendes de så vidt muligt på grundlag af standardanerkendelsesprocedurer, der anvendes til anerkendelse af udenlandske kvalifikationer og læringsophold i udlandet.
Dette berører ikke de kompetente myndigheders ret til at fastlægge anerkendelsesprocedurer eller til at kontrollere dokumenters ægthed.
7
Portabilitet
Mikroeksamensbeviser er bevisindehaverens (den lærendes) ejendom og kan let lagres og deles af indehaveren, herunder gennem sikre digitale tegnebøger (f.eks. Europass) i overensstemmelse med den generelle forordning om databeskyttelse. Infrastrukturen til lagring af data er baseret på åbne standarder og datamodeller. Dette sikrer interoperabilitet og problemfri udveksling af data og giver mulighed for en problemfri kontrol af oplysningernes ægthed.
8
Den lærende i centrum
Mikroeksamensbeviser er udformet til at opfylde behovene hos målgruppen af lærende. De lærende inddrages i de interne og eksterne kvalitetssikringsprocesser, og deres feedback tages i betragtning som led i den løbende forbedring af mikroeksamensbevissystemet.
9
Gyldighed
Mikroeksamensbeviser indeholder tilstrækkelige oplysninger til at kontrollere identiteten af indehaveren af eksamensbeviset (den lærende), udstederens juridiske identitet og dato og sted for udstedelsen af mikroeksamensbeviset.
10
Oplysninger og vejledning
Oplysninger og vejledning om mikroeksamensbeviser bør indarbejdes i vejledningstjenester for livslang læring og bør omfatte de bredest mulige grupper af lærende på en inkluderende måde, der støtter uddannelses- og karrierevalg.

Summary:
Mikroeksamensbeviser for livslang læring og beskæftigelsesegnethed — henstillinger
RESUMÉ AF:
Henstilling om en europæisk tilgang til mikroeksamensbeviser for livslang læring og beskæftigelsesegnethed
HVAD ER FORMÅLET MED HENSTILLINGEN?
Henstillingen
 fastsætter en række regler for 
mikroeksamensbeviser
 med henblik på at lette brugen af dem, hvor det er relevant. Den blev vedtaget med henblik på at:
hjælpe mennesker med at 
opdatere og forbedre den kundskab og de færdigheder
, der er nødvendige for at imødekomme samfundsmæssige, personlige eller kulturelle behov eller arbejdsmarkedsbehov, for fuldt ud at drage fordel af overgangene til den grønne og den digitale økonomi og for at være bedre rustet til at håndtere nuværende og fremtidige udfordringer
hjælpe udbydere med at forbedre 
kvaliteten, gennemsigtigheden, tilgængeligheden og fleksibiliteten af de uddannelsesprogrammer
, de tilbyder, så den enkelte kan planlægge sit lærings- og karriereforløb
fremme inklusion, adgang og lige muligheder
 og opnå modstandsdygtighed, social retfærdighed og velstand for alle i en tid med demografiske og økonomiske forandringer.
HOVEDPUNKTER
Byggesten
Henstillingen fastsætter følgende byggesten til udvikling af en EU-tilgang til mikroeksamensbeviser:
en fælles definition af mikroeksamensbeviser
standardelementer i 
Den Europæiske Union
 (EU) til beskrivelse af mikroeksamensbeviser
EU-principper for udformning og udstedelse af mikroeksamensbeviser.
Definition af mikroeksamensbeviser
Mikroeksamensbeviser
 certificerer læringsresultaterne af korte læringsforløb, for eksempel et kort kursus eller kortvarig uddannelse.
Henstillingen fastlægger de anbefalede elementer i et mikroeksamensbevis (standardelementer).
I henhold til principperne, som fastsat i bilag II, er mikroeksamensbeviser:
underlagt kvalitetssikring (
kvalitet
)
målbare, sammenlignelige og forståelige (
gennemsigtighed
)
udformet som særskilte og målrettede læringsresultater (
relevans
).
Læringsresultaterne vurderes i forhold til gennemsigtige kriterier (gyldig vurdering).
Mikroeksamensbeviser skal også:
være udformet til at understøtte 
fleksible læringsforløb
anerkendes
, når det er muligt
være den lærendes ejendom og let kunne lagres og deles (
portabilitet
)
have 
den lærende i centrum
indeholde tilstrækkelige oplysninger til at kontrollere identiteten af den lærende og andre oplysninger (
gyldighed
).
Endelig bør oplysninger og vejledning om mikroeksamensbeviser indarbejdes i vejledningstjenester for livslang læring.
Henstillinger til EU-medlemsstaterne
Medlemsstaterne opfordres til at vedtage og fremme:
definitionen
 af mikroeksamensbeviser
standardelementerne
 i et mikroeksamensbevis (beskrevet i bilag I)
principperne
 for udformning og udstedelse af mikroeksamensbeviser (beskrevet i bilag II).
Udvikling af et økosystem for mikroeksamensbeviser
Det henstilles til medlemsstaterne at:
lette den nuværende og fremtidige udvikling af mikroeksamensbeviser 
inden for formelle læringsmiljøer
, herunder ved at støtte erhvervsuddannelsesudbyderes undersøgelse af, hvilken rolle mikroeksamensbeviser spiller inden for den erhvervsrettede efter- og videreuddannelse med hensyn til at støtte opkvalificering og omskoling af voksne
støtte den nuværende og fremtidige udvikling af mikroeksamensbeviser 
inden for ikkeformelle og uformelle læringsmiljøer
.
Medlemsstaterne opfordres til at:
støtte kvaliteten og gennemsigtigheden af mikroeksamensbeviser
, herunder ved at anvende, tilpasse og udvikle kvalitetssikringsmekanismer for mikroeksamensbeviser udstedt af forskellige typer udbydere
fremme og støtte forsøgsvirksomhed, samarbejde, forvaltning og partnerskaber
 mellem interessenter, herunder uddannelsesinstitutioner, arbejdsmarkedets parter, arbejdsgivere, forsknings- og innovationsorganisationer samt myndigheder på alle planer.
Realisering af mikroeksamensbevisernes potentiale
Det henstilles til medlemsstaterne at:
integrere mikroeksamensbeviser i 
uddannelses- og erhvervsuddannelsessystemer
 og 
færdighedspolitikker
integrere mikroeksamensbeviser i deres 
beskæftigelses
- og arbejdsmarkedspolitikker
 (herunder arbejdsformidlinger, uddannelsesstøtte og beskæftigelsesincitamenter)
støtte det europæiske netværk af nationale informationscentre og de nationale informationscentre vedrørende akademisk anerkendelse (
ENIC-NARIC-netværket
) med henblik på at udvikle procedurer for anerkendelse af mikroeksamensbeviser udstedt af forskellige typer udbydere, herunder ved at undersøge muligheden for automatisk anerkendelse af mikroeksamensbeviser
sikre, at information og rådgivning om identifikation og udvælgelse af mikroeksamensbeviser 
integreres i vejledningstjenester for livslang læring
bygge videre på relevante gældende nationale ordninger og finansielle rammer
 for at gennemføre denne henstilling
udnytte EU-midler og -instrumenter bedst muligt
 for at støtte de nødvendige reformer til udvikling og anvendelse af mikroeksamensbeviser.
Europa-Kommissionens støtte
For at støtte medlemsstaterne har Kommissionen givet udtryk for sin hensigt om at:
udvikle og tilpasse eksisterende EU-værktøjer og -tjenester
 til støtte for udvikling af mikroeksamensbeviser fra alle typer udbydere
støtte samarbejdet mellem medlemsstaterne og interessenter
støtte den tekniske gennemførelse af henstillingen
 ved at undersøge den videre udvikling af 
Europass
-platformen
støtte yderligere forskning
 i udbredelse og fordele for lærende, mikroeksamensbevisers deres merværdi i forhold til (og som supplement til) uddannelser eller kvalifikationer og faktorer, der påvirker personers incitamenter og motivation til at uddanne sig.
BAGGRUND
For yderligere oplysninger henvises til:
En europæisk tilgang til mikroeksamensbeviser
 (Europa-Kommissionen).
HOVEDDOKUMENT
Rådets 
henstilling
 af 
16. juni 2022
 om en europæisk tilgang til mikrooplysninger for livslang læring og beskæftigelsesegnethed (EUT C 243 af 
27.6.2022
, 
s. 10-25
).
TILHØRENDE DOKUMENTER
Rådets 
resolution
 om en strategiramme for det europæiske uddannelsessamarbejde på og uden for det europæiske uddannelsesområde (2021-2030) (EUT C 66 af 
26.2.2021
, 
s. 1-21
).
Rådets 
henstilling
 af 
22. maj 2017
 om den europæiske referenceramme for kvalifikationer for livslang læring og om ophævelse af Europa-Parlamentets og Rådets henstilling af 
23. april 2008
 om etablering af den europæiske referenceramme for kvalifikationer for livslang læring (EUT C 189 af 
15.6.2017
, 
s. 15-28
).
seneste ajourføring 
20.12.2022